G-boys fnuik span | Netwerk24
G-boys fnuik span
Deur Amber-Kyle Marais 06 Augustus 2018 06:00
Cameron Plaatjies duik oor die doellyn om onder die pale ’n drie vir sy span te druk. Foto’s: Bianca Du Plessis
Hawston se sportterrein was weer tot oorlopens toe vol toe Hawston Skrik vir Niks en Grabouw se G-boys mekaar die stryd Saterdag 28 Julie aangesê het.
Dit was die tweede wedstryd van die tweede ronde in die Overberg se Grootuitdaagbeker en die spanne het hul staal in dié strawwe wedstryd gewys.
Skrik vir Niks het die wedstryd op sy tuisveld teen
G-boys met ’n skamele drie punte verloor. Die telling was 29-26 en almal wat teenwoordig was, sal saamstem dat die spanne alles in die stryd gewerp het om met die louere weg te stap. Davie Lawrence, ’n passievolle Boland- en klub-rugbyondersteuner, voer aan dat die wen vir Grabouw se
G-boys teen alle verwagtinge gekom het.
“Hawston het die afgelope seisoen so goed gevaar en die verloor teen ’n span wat laer af op die punteleer lê, was onverwags.”
Nietemin sal Skrik vir Niks sy eerste plek op die punteleer behou en is hy nou vier punte voor Black Leaves van Gansbaai, wat in die tweede plek lê.
Lawrence is van mening Skrik vir Niks het steeds goed in die wedstryd gevaar. “Westley Spandiel, Christo Arendse, Cameron Plaatjies en Chad Kleinsmidt was vuur en vlam en het almal drieë gedruk.
“Roland Swarts het met twee doelskoppe geslaag, waarna Bradley Brown een doelskop oor die pale, in Skrik vir Niks se guns, gestuur het.
“Grabouw se puntemakers was Keanu Matthews, Heinrich Meintjies, Dimitri Noble en Jaydin Kennedy, wat elk die bal oor die doellyn geplant het,” het Lawrence gesê. Hy verduidelik dat Grabouw met ’n strafdrie beloon is en dat sy skopper, Dimitri Noble, ook met ’n doelskop die span se telling laat styg het.